Шанхай_Мастэрс_2014_(снукер)
Чацвёрты дзень (11 верасня)
11 верасня на шанхайскай гранд-сцэне прайшлі 8 паядынкаў другога раўнда асноўнай сеткі Шанхай Мастэрс 2014. Марк Ален сустракаўся з двухразовым чэмпіёнам свету Маркам Уільямсам з Уэльса. З 14 матчаў, якія снукерысты правялі паміж сабой, Ален атрымаў перамогу ў 8 выпадках, Уільямс — у 5, і 1 паядынак завяршыўся ўнічыю. З 6 гульняў рэйтынгавага ўзроўню снукерысты выйгралі па 3 паядынкі. Валійскі гулец не перайграваў саперніка з чэрвеня 2012 года, калі аказаўся мацней у 1/8 фіналу Усі Класік з лікам 5:3, а апошняя рэйтынгавая сустрэча адбылася ў 1/16 фіналу на World Open 2014, дзе снукерыст з Паўночнай Ірландыі ўзяў верх з лікам 5:3. 28-гадовы Марк выйграў першы фрэйм з серыяй у 67 ачкоў, пасля чаго зрабіў пераможны клірэнс у другой партыі і зрабіў лік 3:0, дзякуючы яшчэ аднаму паўсоценнаму брэйку — 56 балаў. Пасля гэтага Алену дастаўся і чацвёрты фрэйм пасля таго, як фіналіст Шанхай Мастэрс 2011 дапусціў тры памылкі пры гульні адкрытага чырвонага шара. Пасля перапынку Марк Уільямс здолеў узяць адну партыю, набраўшы 12 штрафных ачкоў на апошнім ружовым шары і зрабіўшы лік 1:4, пасля чаго Марк Ален здзейсніў брэйк у 85 ачкоў і ўпершыню ў сваёй кар'еры выйшаў у 1/4 фіналу Шанхай Мастэрс. У адным з матчаў другога раўнда сышліся два валійскія снукерысты: Майкл Уайт, які сенсацыйна перамог Ніла Робертсана ў 1/16 фіналу, і Раян Дэй, які быў пасеяны пад 20-м нумарам. 23-гадовы гулец, які быў самым маладым прафесіяналам на турніры, прадэманстраваў цудоўны пачатак паядынку, узяўшы тры першыя партыі з серыямі ў 104, 78 і 128 ачкоў у той час, як яго апанент забіў толькі два чырвоныя шары і ніводнага каляровага. Уайт працягваў дамінаваць у чацвёртым фрэйме, зрабіўшы чацвёртую серыю за 50 балаў, 62 ачкі, але фіналіст першага розыгрышу Шанхай Мастэрс забіў чырвоны шар, пасля чаго зарабіў 4 штрафныя ачкі і выканаў выдатны пераможны клірэнс у 61 ачко, скараціўшы адставанне да ліку 1:3. Майкл узяў верх у пятай партыі, зрабіўшы серыю ў 71 бал, пасля чаго Раян пакінуў за сабой шостую з брэйкам у 94 балы, працягваючы выдатны ўзровень сярыйнасці снукерыстаў у матчы. У пачатку сёмага фрэйма дэбютант спаборніцтва сваю шостую паўсоценную серыю ў матчы і пазней давёў партыю да перамогі, усталяваўшы канчатковы лік 5:2 на сваю карысць і ў трэці раз у сваёй кар'еры выйшаў у чвэрцьфінал рэйтынгавага турніру. 25-ы нумар рэйтынгу Дамінік Дэйл, які выбіў з турніру Джада Трампа ў першым крузе, гуляў супраць Сцюарта Бінэма. Адзіная рэйтынгавая сустрэча, якая праходзіла паміж снукерыстамі, адбывалася ў 1/16 фіналу World Open 2014, дзе валіец перамог у вырашальнай партыі — 5:4. Да яе Дамінік і Сцюарт гулялі яшчэ чатыры разы і атрымалі па дзве перамогі. Нягледзячы на выдатны матч, які валійскі ігрок правёў у 1/16 фіналу, у гэты дзень ён не змог хутка ўвайсці ў гульню і набраў толькі 24 ачкі ў першых трох партыях, і з брэйкамі ў 71, 103 і 117 балаў Бінэм выйшаў наперад з лікам 3:0. Пасля гэтага англічанін выйграў і чацвёрты фрэйм на каляровых шарах, але снукерыст з Уэльса дамінаваў у пятай партыі, узяўшы яе з брэйкамі ў 35 і 42 ачкі, і размачыў лік — 1:4. Дзякуючы серыі ў 79 балаў, Сцюарт выйграў у шостай партыі і, паказаўшы выдатны ўзровень, выйшаў у чвэрцьфінальную стадыю Шанхай Мастэрс у трэці раз у кар'еры. За чацвёртым сталом падчас першай сесіі чацвёртага гульнявога дня сышліся чэмпіёны свету 2005 і 2006 гадоў: Шон Мёрфі і Грэм Дот. Снукерысы 7 разоў перасякаліся на рэйтынгавым узроўні, і ў 6 выпадках Шон быў мацней, уключаючы матчы чэмпіянату Вялікабрытаніі 2012 (6:2), чэмпіянату свету 2013 (13:11) і World Open 2014 (5:4). Шатландзец адкрыў лік з серыяй у 98 ачкоў, пасля чаго яго праціўнік зраўняў лік, выйграўшы другую партыю з паўсоценным брэйкам у 55 балаў. Дот пакінуў за сабой трэці фрэйм на каляровых шарах і да перапынку зрабіў лік 3:1 з серыяй у 66 ачкоў. Мёрфі зрабіў сэнчуры, 121 (відэа), у пятым фрэйме, пасля чаго ўзяў верх у шостай партыі і зраўняў лік — 3:3. Пасля гэтага 37-гадовы Грэм вярнуў сабе ініцыятыву, выйграўшы сёмы фрэйм з пераможным брэйкам у 50 балаў і восьмы з вышэйшым падыходам у 42 балы. Такім чынам, Грэм Дот перамог у паядынку з лікам 5:3 і ў чацвёрты раз выйшаў у 1/4 фіналу Шанхай Мастэрс.